kiskőrös város polgármestere
ELŐTERJESZTÉS
(a Képviselő-testület 2023. október 25-i ülésére)

TÁRGY: 

A KŐRÖSKOM NONPROFIT KFT. FEJLESZTÉSI CÉLÚ HITEL FELVÉTELE
A 100 %-ban Kiskőrös Város Önkormányzata (a továbbiakban: Önkormányzat) tulajdonát képező KŐRÖSKOM Nonprofit Kft. (a továbbiakban: KŐRÖSKOM Kft) tulajdonosi jogait a Képviselő-testület gyakorolja. A Polgári Törvénykönyvről 2013. évi V. törvény (a továbbiakban: Ptk.) 3:109. § (1) bekezdésének rendelkezése értelmében a gazdasági társaság tagjainak döntéshozó szerve a legfőbb szerv. Ptk. 3:109. § (2) A gazdasági társaság legfőbb szervének feladata – többek közt - a társaság alapvető üzleti és személyi kérdéseiben való döntéshozatal. Ptk. 3:109. § (4) Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá.

A KŐRÖSKOM Kft. kérelmet nyújtott be az Önkormányzathoz, amelyben jelezte, hogy a megvalósítás alatt álló piacfejlesztés beruházáshoz az elnyert, rendelkezésre álló pályázati forrás nem nyújt elegendő fedezetet a pályázatban vállalt műszaki tartalom megvalósításához. A sikeres befejezéshez az árak emelkedése miatt várhatóan nyolcvan millió Ft körüli saját erő szükséges még, amely önerőt a KŐRÖSKOM Kft. hitel felvételével tudná biztosítani.
Emiatt kéri az Önkormányzat, mint tulajdonos döntését, hogy a KŐRÖSKOM Kft 80 millió Ft beruházási/fejlesztési hitelt vehessen fel és a hitel fedezetének biztosítására kéri az Önkormányzat készfizető kezesség vállalását is.
A beruházási/fejlesztési hitel felvétele Magyarország helyi önkormányzatairól szóló 2011. évi CLXXXIX. tv. (továbbiakban: Mötv.) 13.§ „14. a kistermelők, őstermelők számára - jogszabályban meghatározott termékeik - értékesítési lehetőségeinek biztosítása, ideértve a hétvégi árusítás lehetőségét is” szerinti önkormányzati feladatellátást szolgálja, amely feladatot megállapodás alapján 2012. január 1. napjától a KŐRÖSKOM Kft. látja el.

Magyarország gazdasági stabilitásáról szóló 2011. évi CXCIV. törvény (a továbbiakban: Stabilitási tv.) 10/E. § (1) bekezdés a) pontja alapján a 100%-os önkormányzati tulajdonban álló gazdasági társaság adósságot keletkeztető ügylete - a naptári éven belül lejáró futamidejű adósságot keletkeztető ügylet és az 50 millió forintot el nem érő ügylet kivételével, figyelemmel a 10. § (4) bekezdés a) pontja szerinti egybe számítási szabályra is - az önkormányzat olyan adósságot keletkeztető ügyletének kell tekinteni, amely a 10. § (1) bekezdése szerint a Kormány hozzájárulásához kötött.

A Stabilitási tv. 10. § (1) kimondja „Az önkormányzat érvényesen kizárólag a Kormány előzetes hozzájárulásával vállalhat a Polgári Törvénykönyv szerinti kezességet és garanciát, valamint köthet adósságot keletkeztető ügyletet.” 

A Stabilitási tv. 10. § (5) bekezdése értelmében:

„10. § (5) Az önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladhatja meg az önkormányzat adott évi saját bevételeinek 50%-át.”

Az Önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladja meg az önkormányzat adott évi saját bevételeinek 50%-át, a tárgyévet követő három évben az érték a 10/2023. Képv.test. határozat melléklete alapján 15,7 – 16,7 % közötti.
A fentiek értelmében az Önkormányzat csak a Kormány előzetes hozzájárulásának birtokában kötheti meg a készfizető kezességi szerződést és mivel a fejlesztési hitelszerződés egyetlen biztosítéka az Önkormányzat készfizető kezessége, emiatt a KŐRÖSKOM Kft. is csak az előzetes hozzájárulás birtokában kötheti meg a beruházási/fejlesztési hitelszerződést.

Az Önkormányzat által kötendő kezességvállalásnak meg kell felelnie a Stabilitási tv. és az államháztartásról szóló 2011.évi CXCV. tv. 96. §-a szerinti feltételeknek. 

A közbeszerzésekről szóló 2015. évi CXLIII. törvény 9. § (8) bekezdésének f) pontja értelmében a közbeszerzési törvény rendelkezéseit nem kell alkalmazni a hitelintézetekről és a pénzügyi vállalkozásokról szóló törvény szerinti hitel- és kölcsönszerződések beszerzésére vonatkozóan. A hitelfelvétel tárgyában nem szükséges közbeszerzési eljárás lefolytatása.
Az Mötv. 42. § 4. pontjának értelmében a hitelfelvétel, a kölcsön felvétel, vagy más adósságot keletkeztető kötelezettségvállalás a képviselő-testület hatásköréből nem ruházható át.

A felügyelő bizottság az előterjesztést 2023.10.24. napján tárgyalja.

Javaslom, hogy a Képviselő-testület határozat-tervezetben foglaltak szerint döntsön.

Kiskőrös, 2023. október 16.
Domonyi László s.k.,
polgármester
HATÁROZAT-TERVEZET
A Képviselő-testület

1. egyetért azzal, hogy a KŐRÖSKOM Nonprofit Kft. piacfejlesztési célra 80 millió Ft hitelt felvételét kezdeményezzen a szükséges önerő fedezeteként.
2. egyetért azzal, hogy Kiskőrös Város Önkormányzata készfizető kezességet vállaljon a KŐRÖSKOM Nonprofit Kft. 1. pontban meghatározott fejlesztési hitele biztosítékaként, amely kezességvállalásnak meg kell felelnie a Magyarország gazdasági stabilitásáról szóló 2011. évi CXCIV. törvény és az államháztartásról szóló 2011.évi CXCV. tv. 96. §-a szerinti feltételeknek.
3.
felhatalmazza a polgármestert, hogy a 2. pontban meghatározott készfizető kezességi szerződés megkötéséhez a Kormány előzetes hozzájárulását kérje a 2024. évben.
Felelős:        polgármester

Határidő:    értelemszerűen



